SET เปิดเช้ารีบาวด์ 13 จุด ขานรับ “พาวเวล” ส่งสัญญาณขึ้นดบ. 0.25% ต่ำกว่าคาด
SET เปิดเช้ารีบาวด์ 13 จุด ขานรับ “พาวเวล” ส่งสัญญาณขึ้นดบ. 0.25% ในเดือนนี้ ต่ำกว่าคาดการณ์ ที่คาดจะปรับขึ้น 0.50% เพื่อควบคุมเงินเฟ้อ
3 มี.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:00 น. อยู่ที่ 1,702.58 จุด เพิ่มขึ้น 12.77 จุด หรือ 0.76% สูงสุดที่ 1,705.50 จุด ต่ำสุดที่ 1,700.76 จุด มูลค่าการซื้อขาย 8.12 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นอื่นในต่างประเทศ ขานรับถ้อยแถลงนายเจอโรม พาวเวล ประธานธนาคารกลางสหรัฐ (เฟด) ซึ่งส่งสัญญาณปรับขึ้นอัตราดอกเบี้ย 0.25% ในเดือนนี้ แต่จะไม่รุนแรงเหมือนกับที่นักวิเคราะห์บางรายคาดว่าจะปรับขึ้น 0.50% เพื่อควบคุมเงินเฟ้อ แม้ว่าวิกฤตรัสเซียและยูเครนยังมีความไม่แน่นอนอยู่
รวมถึงประธานาธิบดีโจ ไบเดน แถลงนโยบายประจำปี (State of the Union) ต่อสภาคองเกรส โดยระบุจะไม่ส่งทหารเข้าไปรบในยูเครน พร้อมให้กรอบแนวรับไว้ที่ 1,680-1,685 จุด และแนวต้าน 1,700 จุด โดยวันนี้หุ้น บริษัท ปตท. จำกัด (มหาชน) หรือ PTT จะขึ้นเครื่องหมาย XD ซึ่งอาจถ่วงดัชนีตลาดหุ้นไทยราว 3 จุด
ส่วนบล.กรุงศรี ระบุในบทวิเคราะห์วันนี้ (3 มี.ค.2565) โดยประเมินว่า SET ปรับตัวขึ้นแนวต้าน 1,700 – 1,705 จุด ตามแรงหนุนกลุ่มพลังงานหลังราคาน้ำมันดิบพุ่งเหนือ 110 เหรียญต่อบาร์เรล และราคาถ่านหินพุ่งทำ New high จากความกังวลด้านอุปทานหลังนานาประเทศคว่ำบาตรรัสเซีย รวมถึง FED ส่งสัญญาณปรับขึ้นดอกเบี้ยครั้งละ 0.25% ซึ่งเป็นบวกต่อทิศทางการลงทุน อย่างไรก็ตามความตึงเครียดยูเครน-รัสเซียที่ยืดเยื้อจะกดดันให้ดัชนีสลับอ่อนตัวลง